**UREDBA PREDSEDNIKA VLADE z dne 9. 3. 2020**

*Dodatne določbe za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19), ki veljajo na celotnem državnem ozemlju*

PREDSEDNIK VLADE

 ob upoštevanju Zakona št. 400 z dne 23. 8. 1988;

 ob upoštevanju Uredbe z zakonsko močjo št. 6 z dne 23. 2. 2020 o »Izrednih ukrepih za zajezitev in obvladovanje širjenja okužbe s koronavirusom (COVID-19)« in zlasti 3. člena;

 ob upoštevanju Uredbe predsednika vlade z dne 23. 2. 2020 o »Določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19)«, objavljene v Uradnem listu št. 45 z dne 23. 2. 2020;

 ob upoštevanju Uredbe predsednika vlade z dne 25. 2. 2020 o »Dodatnih določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19)«, objavljene v Uradnem listu št. 47 z dne 25. 2. 2020;

 ob upoštevanju Uredbe predsednika vlade z dne 1. 3. 2020 o »Dodatnih določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19)«, objavljene v Uradnem listu št. 52 z dne 1. 3. 2020;

 ob upoštevanju Uredbe predsednika vlade z dne 4. 3. 2020 o »Dodatnih določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19), ki veljajo na celotnem državnem ozemlju«, objavljene v Uradnem listu št. 55 z dne 4. 4. 2020;

 ob upoštevanju Uredbe predsednika vlade z dne 8. 3. 2020 o »Dodatnih določbah za izvajanje Uredbe z zakonsko močjo št. 6 z dne 23. 2. 2020 o izrednih ukrepih za zajezitev in obvladovanje širjenja okužbe s koronavirusom (COVID-19)«, objavljene v Uradnem listu št. 59 z dne 8. 3. 2020;

 ker je Svetovna zdravstvena organizacija 30. januarja 2020 epidemijo koronavirusa (COVID-19) razglasila za izredne mednarodne zdravstvene razmere;

 ob upoštevanju sklepa Ministrskega sveta z dne 31. 1. 2020, s katerim so na državnem ozemlju za šest mesecev razglasili izredno stanje zaradi tveganja za zdravje, povezanega s pojavom bolezni, ki jih povzročajo prenosljivi virusi;

 ob upoštevanju razvoja epidemiološkega stanja, hitrega širjenja epidemije in povečanja števila okuženih na državnem ozemlju;

 ker se morajo ukrepi iz 1. člena Uredbe predsednika vlade z dne 8. 3. 2020 uveljaviti na celotnem državnem ozemlju;

 ob upoštevanju, da so zaradi nadnacionalne razsežnosti epidemije in ogroženosti številnih območij na državnem ozemlju potrebni ukrepi za zagotavljanje enotnega izvajanja programov preprečevanja okužbe, oblikovani na mednarodni in evropski ravni;

 po pridobitvi mnenja ministrov za notranje zadeve, obrambo, ekonomijo in finance ter ministrov za izobraževanje, visoko šolstvo in raziskave, pravosodje, infrastrukturo in promet, kmetijsko, živilsko in gozdarsko politiko, kulturno dediščino in kulturne dejavnosti ter turizem, delo in socialne zadeve, javno upravo, deželne zadeve in lokalno samoupravo ter po pridobitvi mnenja predsednika Konference predsednikov dežel se na predlog ministra za zdravje;

IZDA NASLEDNJO UREDBO:

1. člen

 *(Izredni ukrepi za zajezitev širjenja okužbe na celotnem državnem ozemlju)*

1. Za preprečitev in zajezitev širjenja virusa COVID-19 se ukrepi iz 1. člena Uredbe predsednika vlade z dne 8. 3. 2020 uveljavijo na celotnem državnem ozemlju.
2. Na celotnem državnem ozemlju je prepovedana vsakršna oblika množičnega zbiranja ljudi v javnih prostorih ali v prostorih, odprtih za javnost.
3. Črka d) 1. člena Uredbe predsednika vlade z dne 8. 3. 2020 se nadomesti, kot sledi:

»d) začasno se odpovejo športni dogodki ter tekmovanja vseh vrst in panog, ki se izvajajo v katerem koli okolju, tako javnem kot zasebnem. Uporaba športnih objektov je dovoljena za zaprtimi vrati, in to samo za treninge profesionalnih in neprofesionalnih športnikov, kar je zaradi njihove udeležbe na olimpijskih igrah ali državnih in mednarodnih prireditvah v nacionalnem interesu za Italijanski olimpijski komite (CONI) in njemu podrejene zveze; še nadalje so v športnih objektih brez občinstva, torej za zaprtimi vrati, ali na prostem brez navzočnosti občinstva dovoljeni športni dogodki in tekmovanja, ki jih organizirajo mednarodne športne organizacije; v vseh takih primerih pa morajo športna združenja in klubi s svojim zdravstvenim osebjem izvajati ustrezne preglede za omejitev tveganja širjenja virusa COVID-19 med športniki, strokovnim in vodstvenim osebjem ter spremljevalci; športne in motorične dejavnosti, ki se izvajajo na prostem, so dovoljene samo ob upoštevanju medsebojne varnostne razdalje enega metra«;

2. člen

 *(Končne določbe)*

1. Določbe iz te uredbe stopijo v veljavo 10. 3. 2020 in veljajo do 3. 4. 2020.
2. Od dne uveljavitve določb te uredbe ukrepi iz 2. in 3. člena Uredbe predsednika vlade z dne 8. 3. 2020 prenehajo veljati, če so nezdružljivi z določbami iz 1. člena te uredbe.

Rim, 9. marca 2020

 PREDSEDNIK VLADE

CONTE

MINISTER ZA ZDRAVJE

SPERANZA

*Registrirano na Računskem sodišču 9. marca 2020*

*Urad za pregledovanje aktov predsednika vlade pri Ministrstvu za pravosodje in zunanje zadeve ter za mednarodno sodelovanje, reg. št. 421*